莫飲吳江水寄陳瑩中
作者：徐積
朝代：宋

paragraphs: 莫飲吳江水，胸中恐有波濤起。
莫食湘江魚，令人冤憤成悲呼。
湘江之竹可爲箭，吳江之水好淬劍。
箭射讒夫心，劍斫讒夫面。
讒夫心雖破，胸中膽猶大。
讒夫面雖破，口中舌猶在。
生能人爲患，死能爲鬼害。
患兮害兮將奈何，兩卮薄酒一長歌。
灑向風烟付水波，遣弔胥山共汨羅。